‏כ"ה אדר, תשפ"ה

‏25 מרץ 2025

**קול קורא להקמת והפעלת 12   
עמדות טעינת מהירות לרכבים חשמליים באקספו ת"א**

**מבוא**

1. חברת אקספו תל אביב – המרכז הבינלאומי לכנסים ותערוכות בע"מ (להלן: "**החברה**") מזמינה בזאת הצעות להקמה והפעלה של 12 עמדות אוניברסליות מהירות להטענת רכבים חשמליים, בשטחי החברה.
2. החברה מנהלת ומפעילה את גני התערוכה בת"א כמתחם לקיום תערוכות, אירועים, כנסים, ירידים, בחינות, מופעים וכיו"ב. בנוסף, פועלים במתחם אקספו ת"א, עסק להשכרת חללי עבודה, אולם אירועי שמחות, לונה-פארק, מטבח מבשל, זכייני מזון והסעדה, תקשורת, ציוד אורקולי ובעלי עסקים השוכרים במקום. החברה מפעילה 6 חניונים, הכוללים כ-2,200 מקומות חניה, ומגיעים אליה מעל 1,000,000 כלי רכב בשנה.
3. הזוכה יספק ויתקין על חשבונו 12 עמדות אוניברסליות להטענה מהירה של רכבים חשמליים (8 עליות, 4 תת קרקעיות) כולל כל ציוד ותשתית שיידרשו (להלן: "**העמדות**"), במיקומים שייקבעו ע"י החברה כמפורט להלן, ולאחר מכן יתפעל את העמדות ויספק שירות לציבור המשתמשים בשטחי החברה (להלן: "**השירותים**"), בהתאם להסכם שייחתם בין הצדדים שיכלול בין השאר את התנאים הבאים:
   1. הזוכה יתקין ויתפעל את העמדות על חשבונו ויישא בכל העלויות הדרושות לצורך מתן השירותים, לרבות בגין העמדות, ההתקנה, התפעול, התחזוקה, שדרוגים, תיקונים, חלפים, צבע וסיוד, צריכת חשמל בתוספת 10%, חיבורים לתשתיות ולרשת החשמל, התקנת מוני חשמל, התממשקות למערכת בקרת חניונים קיימת, קנסות, אגרות וכיו"ב.
   2. עמדות הטעינה יוקמו ע"י הזוכה, בתיאום מראש עם החברה, במיקומים הבאים: [**1**] 2 עמדות בחניון ביתן 1 (1-). [**2**] 2 עמדות בחניון ביתן 2 (2-). [**3**] 4 עמדות ליד ביתן 10. [**4**] 4 עמדות בחניון P9.
   3. בתמורה לזכות להתקין את העמדות ולספק את השירותים בשטחי החברה, בהתאם לתנאי ההסכם, הזוכה ישלם לחברה עמלה בשיעור שיוצע על ידו, וזאת מכל תמורה אשר תשולם לזוכה עבור מתן השירותים ו/או כל הכנסה אשר תצמח לזוכה ו/או אשר הזוכה יהיה זכאי לה בקשר עם מתן השירותים על פי ההסכם ("**העמלה**"). שיעור העמלה לא יפחת מ-20%.
   4. ככל שייווצר צורך מיוחד, הזוכה יישא בתשלומי ארנונה בגין הפעילות ו/או השטחים שיוקצו לו, ע"פ התעריפים הקבועים ברשות המקומית ובהתאם לשימושים.
   5. הזוכה יציג אישורי ביטוח ואישורי מהנדס קונסטרוקציה וחשמלאי בודק, כתנאי לתחילת הפעלה.
   6. הזוכה מתחייב להעמיד מוקד מענה טלפוני 24/7 לטיפול ותיקון בתקלות ולביצוע החזרים כספיים, תחת SLA מוגדר שיאושר ע"י החברה. תלונות משתמשים על שירות לקוי ובכלל זה חריגה מיעדי SLA, יהוו הפרה יסודית של הסכם ההתקשרות המהווה עילה לביטול התקשרות, פירוק ופינוי לאלתר. שילוט ברור אודות המוקד הטלפוני יותקן ע"י הזוכה ועל חשבונו בתיאום עם החברה.
   7. התשלום בגין השימוש בעמדות הטעינה ישולם לזוכה, בניכוי העמלה שישלם הזוכה לחברה.
   8. מובהר כי החברה אינה שותפה במיזם והיא לא תשתתף בהוצאות/עלויות כלשהו בגינו. כל הוצאות המיזם ישולמו בלעדית ע"י הזוכה והוא יהיה זכאי למלוא הרווחים, בניכוי העמלה. החברה תהיה זכאית לעמלה כאמור לעיל ולקבלת מידע ושירות מקצועי ואיכותי עבור ציבור הצרכנים בשטחה בתעריפים הוגנים.
   9. הזוכה נושא באחריות מלאה לשירותים ו/או לעמדות ולכל עניין הנוגע אליהם והוא יפצה וישפה את החברה על כל נזק שייגרם בקשר עם השירותים/העמדות ו/או עם מעשה או מחדל של הזוכה ו/או מי מטעמו, לרבות לכלי רכב של משתמשים ו/או עוברי אורח וכיו"ב. הזוכה פוטר את החברה מאחריות לכל נזק/הוצאה/חיסרון כיס, שייגרמו כתוצאה ממעשה או מחדל שלו ו/או מי מטעמו ו/או בקשר עם הפעלת העמדות במקום.
   10. הזוכה יידרש להמציא ערבות בנקאית אוטונומית להבטחת התחייבויותיו ע"פ ההסכם וכן להציג אישור קיום ביטוחים עבור כלל הפעילות והמתקנים, כולל ביטוח עבודות קבלניות לתקופת ההקמה, ביטוח אחריות כלפי צד שלישי, ביטוח חבות מעבידים, ביטוח אחריות מקצועית וחבות מוצר וכיו"ב.
   11. אין לזוכה בלעדיות, החברה רשאית להכניס חברות נוספות/מתחרות מבלי שזה יקים לזוכה עילה לפיצוי/תשלום כלשהו.
   12. הזוכה מתחייב לשמור על תשתיות ומתקנים בשטח ולהימנע מכל הפרעה לפעילויות בשטח הכוללות כנסים, תערוכות ואירועים רבי משתתפים ופעילויות עסקיות מגוונות.
   13. כל התקנה/טיפול/הגעה לשטח תבוצע בתיאום מלא עם אנשי החברה ובהתאם להנחיותיהם כדי להימנע מכל הפרעה לאירועים ולפעילות בשטח.
   14. מבלי לגרוע מהאמור, כל שינוי/תיקון בעמדות/בציוד ו/או הזזה ייעשו ע"ח הזוכה ובאחריותו, לאחר אישור החברה ובתיאום מלא עמה.
   15. בסיום ההתקשרות (לרבות אם בוטלה ע"י החברה), הזוכה יפרק את העמדות ויפנה אותן מהשטח ויצבע את המקום ויחזיר המצב לקדמותו, תוך הקפדה על עבודה נקייה ושמירה על תשתיות ומתקנים בשטח.
   16. למען הסר ספק מובהר כי אין לזוכה זכות קניינית כלשהי במקרקעין עליו יותקנו המתקנים והוא ייחשב בר רשות בלבד.
   17. תקופת ההתקשרות: שלוש שנים, כשהחברה רשאית להאריך את ההתקשרות עד שנתיים נוספות (או חלק מהן), בהתאם להוראות הדין החלות עליה.
   18. באחריות הזוכה לבדוק את הרשיונות/ההיתרים/התב"ע החלים בשטח ואת מצבו המשפטי ולוודא שהמקום מתאים לצרכיו וידוע לו כי באם, מכל סיבה הקשורה בתב"ע ו/או כל סיבה אחרת שאינה בשליטת החברה, לא ניתן יהיה לקיים את ההסכם, יסתיים ההסכם בהתאם להודעה שתינתן על ידי החברה, מבלי שתהא לזוכה כל טענה, דרישה או תביעה בעניין זה כלפי החברה.
   19. מבלי לגרוע מהאמור, הזוכה מתחייב לבטח את העמדות ואת כל התשתיות המתקנים והציוד המובא על ידו והוא פוטר את החברה מכל אחריות לשירותים ו/או לעמדות וכל ציוד/מתקנים/תשתיות/חומרים שיובאו על ידו לשטח.
   20. בכל מקרה, בתום ההתקשרות, הזוכה לא יהיה זכאי לפיצוי כלשהו מהחברה ו/או להשתתפותה בהוצאות לרבות בגין סיום ההתקשרות/פירוק ופינוי המתקנים וכל נזק שייגרם להם, לרבות במקרה של הפסקת התקשרות מוקדמת.
   21. החברה אינה מתחייבת להיקף פעילות כלשהו והזוכה מוותר מראש על כל טענה בנוגע להיקפי הפעילות במתחם ו/או כל שימוש שייעשה בחניות המיועדות לעמדות הטעינה וכיו"ב.

**סיור**

1. סיור שטח יתקיים ב**יום ב' 31/3/2025 בשעה 12:00**. הסיור יצא מלשכת מנכ"ל החברה בביתן 1. החברה רשאית לקבוע סיורים נוספים, הודעה על כך תפורסם באתר האינטרנט של החברה.

**שאלות והבהרות**

1. בשאלות/בירורים ניתן לפנות בכתב לעו"ד ליטל דיין בדוא"ל [lital@expotelaviv.co.il](mailto:lital@expotelaviv.co.il) עד ל**יום א' 6/4/25 בשעה 13:00**. יש לוודא קבלה בדוא"ל חוזר או בטל' 03-6404405.

**הגשת הצעות**

1. כל המעונין להשתתף בהליך, מתבקש להגיש במעטפה הצעה הכוללת את הפרטים הבאים:
   1. מפרט טכני ופרטים כלליים אודות עמדות הטעינה, כולל - מידות, גודל, מאפיינים וכיו"ב.
   2. יש לפרט ככל הניתן באשר לדרישות וההתאמות הנדרשות לצורך מיקום עמדות ההטענה, ככל שנדרשות, כגון מס' מקומות חניה הדרוש לכל עמדת טעינה, באם נדרש מיקום עמדות מסוים (כדוגמת קרבה לחיבור חשמל) וכיו"ב. במידת האפשר, יש לצרף תרשים המתאר את ההתאמות הדרושות כאמור.
   3. דרישות טכניות, לרבות ביחס להספק החשמל הדרוש ואופן חיבורי החשמל - יש לצרף מסמך מפורט.
   4. הצעת מחיר ובה יפורט שיעור העמלה המוצע, שלא יפחת מ-20%.
   5. מחירון - יש לצרף מסמך המפרט את כלל התעריפים שייגבו בגין השירותים.
   6. מערך שירות והסכם רמת שירות לתיקון תקלות (SLA).
   7. יש לפרט ככל הניתן באשר לניסיון קודם של המשתתף במתן שירותים דומים, בצירוף פרופיל ורשימת ממליצים.
   8. כל מידע ונתון נוספים שעשויים להיות רלוונטיים.
2. הצעות יוגשו במעטפה סגורה עד ל**יום ב' 28/4/25 בשעה 12:00**, למזכירות מנכ"ל החברה בביתן 1. על המעטפה יש לרשום "קול קורא להקמת והפעלת 12 עמדות טעינה מהירות לרכבים חשמליים באקספו ת"א".
3. החברה רשאית לדרוש הבהרות ופרטים נוספים ולפנות בשאלות הבהרה בכל הנוגע להצעה, לרבות בשאלות בנוגע לאיתנות פיננסית, ניסיון קודם וכיו"ב.

**התקשרות עם המפעיל הזוכה**

1. החברה תבחר בהצעה המיטיבה להבנתה, לפי שיקול דעתה הבלעדי, בהתאם להצעת המחיר וכן בהתאם לאיכות העמדות המוצעות, התאמתן לתנאי השטח והפעילות המתקיימת בשטחי החברה, המחירון המוצע, ניסיון המציע במתן שירותים, SLA ותיקון תקלות וכיו"ב, ובכפוף לתנאים שפורטו לעיל.
2. החברה רשאית לפי שיקול דעתה הבלעדי, לנהל מו"מ עם כמה מציעים שעל פי שיקול דעתה והחלטתה הציעו הצעות שמתאימות לצרכי החברה.
3. החברה תהיה רשאית על פי שיקול דעתה ובכפוף לכל דין, להיפגש עם המציעים, כולם או חלקם לצורך קבלת פרטים ו/או הסברים נוספים בקשר להצעות וזאת מבלי שיחולו עליה מגבלות כלשהן.
4. מובהר כי החברה אינה מתחייבת לקבל את ההצעה היקרה ביותר.
5. ועדת המכרזים (או מי מטעמה) רשאית, על פי שיקול דעתה, לדון עם מציע בפרטי הצעתו, לבקש הבהרות לגביה ולבקש מכל מציע, שהצעתו נמצאה מתאימה (בין אם מדובר במציע בודד ובין אם מדובר במספר מציעים), לתקן את הצעתו או לשפרה, בין בעל פה ובין בכתב, בין בשלב אחד ובין במספר שלבים, בין לפני בחירת זוכה ובין לאחר מכן. סדרי הדיון ורשימת המציעים עימם ינוהל הדיון ייקבעו על ידי ועדת המכרזים.
6. החברה תתקשר עם מציע שעל פי שיקול דעתה והחלטתה יעמיד עמדות טעינה איכותיות, ויספק שירות מקצועי במחירים הוגנים, בהתאם לצרכים הייחודים של אקספו תל-אביב ולתנאי השטח.
7. המציע שייבחר ע"י החברה יידרש להתקשר עמה בהסכם בהתאם לעקרונות שפורטו לעיל במסמך זה וזאת כתנאי לתחילת ההתקשרות וביצוע השירותים על ידו.

**כללי**

1. החברה לא תישא באחריות כלשהי לכל הוצאה או נזק שייגרמו למי מהמציעים, כתוצאה מההשתתפות בהליך זה ו/או בקשר עם הצעתם ובכלל זה אי קבלת הצעתם. בכל מקרה המציעים לא יהיו זכאים להחזר הוצאות ו/או לפיצוי ו/או לשיפוי כלשהו בכל הנוגע להשתתפותם בהליך זה.
2. החברה אינה מתחייבת להתקשר עם מי מהמשתתפים וכן היא רשאית לבטל את ההליך בכל עת מבלי לבחור זוכה כלשהו או להתקשר עם מספר משתתפים ולפצל את הפעילות ביניהם.
3. החברה רשאית לעשות שימוש בכל מידע שיתקבל מהמציעים וזאת על פי שיקול דעתה הבלעדי, מבלי שיהיה בו כל חיוב או התחייבות כל שהיא כלפי המציעים, בפרט לא יהיה בו חיוב לתשלום תמורה כספית או בשווה ערך.
4. כל מידע שימסר ע"י המציעים יהיה פטור מכל הגנה על זכויות קנייניות והחברה תהא רשאית כאמור לעשות בו כל שימוש והכל בלי תשלום תמורה.

בכבוד רב,

אקספו תל אביב – המרכז הבינלאומי   
לכנסים ותערוכות בע"מ